
	Общ коментар:
В изпълнение на инициативата за систематизиране на усилията за подобряване на регулаторната политика на Република България и с цел преодоляване на честите промени в законодателството е необходимо нормативните промени, попадащи в обхвата на съответния нормативен акт, да се реализират в един общ такъв. В тази връзка, обръщаме внимание, че промени в Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия (Класификатора) са били направени с Постановление № 72 от 12 май 2023 г.(обн. ДВ бр. 43 от 2023 г.).
В настоящата оценка е посочено, че предлаганите за допълнение нови две длъжности - офицери и офицерски кандидати към Класификатора са в изпълнение на Плана за развитие на въоръжените сили на Република България до 2026 г, който е приет с Постановление № 183 от 11 май 2021 г. на Министерски съвет. Това предполага, че сега предлаганите нормативни промени е можело да се предвидят с предходните изменения и допълнения на Класификатора, извършени през 2023 г.
[bookmark: _GoBack]Предвид гореизложеното, смятаме, че честата промяна в нормативните актове е сериозен проблем, пред който са изправени освен преките адресати на нормите и на органите по правоприлагането от изпълнителната власт, така и други релевантни държавни органи и граждани.
I. Относно раздел 5 „Сравняване на вариантите“:
Балансираното сравнение на вариантите на действие изисква да бъдат определени критерии. Избраните критерии трябва да са съобразени с определените цели. Най-важните критерии са тези, които са пряко свързани с целите.  Вариантите трябва да постигат целите и това трябва да става с минимални нежелани странични ефекти. В тази връзка препоръчваме дефинираните цели да бъдат оценени чрез избраните критерии за ефективност, ефикасност и съгласуваност, като се посочи съответната информация за тях и в този раздел. 
II. Относно раздел 11 „Информационни източници“:
Предлагаме в раздела да бъдат посочени чрез заглавие и хиперлинкове всички относими нормативни актове, аналитични документи, източници на статистически данни и др.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

